**POZIV ZA MEDIJE**

 Poštovane, poštovani,

Znanstveno vijeće za tehnološki razvoj i

Znanstveno vijeće za istraživačku infrastrukturu Hrvatske

u suradnji sa

Znanstvenim centrom izvrsnosti za znanost o podatcima i kooperativne sustave

organiziraju i pozivaj Vas na **Okrugli stol**

**Europska *Izjava o suradnji u području umjetne inteligencije* –**

 **kako usklađeno djelovati u Hrvatskoj?**

**utorak, 9. travnja 2019. godine u 12 sati**

**dvorana knjižnice HAZU**

**Strossmayerov trg 14 , Zagreb**

U utorak 9. travnja 2019. godine s početkom u 12 sati održat će se u Hrvatskoj akademiji znanosti i umjetnosti okrugli stol *Europska Izjava o suradnji u području umjetne inteligencije – kako usklađeno djelovati u Hrvatskoj?*. Okrugli stol organiziraju Znanstveno vijeće za tehnološki razvoj (predsjednik Marin Hraste) i Znanstveno vijeće za istraživačku infrastrukturu Hrvatske (predsjednik Leo Budin) u suradnji sa Znanstvenim centrom izvrsnosti za znanost o podatcima i kooperativne sustave (voditelji prof. dr. sc. Sven Lončarić i prof. dr. sc. Ivan Petrović).

Europska komisija prošle je godine strateškim dokumentom *Umjetna inteligencija za Europu* istaknula da je „Europskoj uniji potreban koordinirani pristup kako bi što bolje iskoristila mogućnosti koje joj nudi umjetna inteligencija i kako bi odgovorila na nove izazove koje ona donosi“. Potpisivanjem *Izjave o suradnji u području umjetne inteligencije* Hrvatska se priključilaeuropskim aktivnostima koje su u prosincu 2018. obuhvaćene *Koordiniranim planom o umjetnoj inteligenciji.*

Cilj je Okrugloga stola raspraviti središnje pitanje od posebne važnosti za Hrvatsku – kako usklađeno djelovati na razvoj i uporabu umjetne inteligencije u Hrvatskoj. Prostor usklađivanja, od znanstvenih istraživanja i visokoga obrazovanja do industrijskoga razvoja, poduzetništva i raznovrsnih primjena s gospodarskim i društvenim utjecajem, predmet je rasprave na Okruglome stolu. Poticaj su za raspravu mogućnosti otvorene europskim planom i hrvatski potencijali za njihovo iskorištenje. Riječ je o istraživačkim postignućima u području umjetne inteligencije institucija-članica i istraživača Znanstvenoga centra izvrsnosti za znanost o podatcima i kooperativne sustave te poduzećima s inovativnim proizvodima zasnovanima na umjetnoj inteligenciji.

Rasprava će se usmjeriti na pretpostavke za sinergijsko djelovanje znanosti, obrazovanja i proizvodnje, koje je neophodno za razvoj i uporabu umjetne inteligencije, te jačanje umreženosti i suradnje na nacionalnom i međunarodnom planu.

**Program**

**Uvodna riječ**:

predsjednik Hrvatske akademije znanosti i umjetnosti,

**akademik Velimir Neidhardt**

**Poticatelji rasprave:**

**akademik Leo Budin**

*Odrednice europskih strateških dokumenata u području umjetne inteligencije*

**prof. dr. sc. Sven Lončarić**, Fakultet elektrotehnike i računarstva,

*Aktivnosti Istraživačke jedinice za znanost o podacima ZCI u području umjetne inteligencije*

**prof. dr. sc. Ivan Petrović**, Fakultet elektrotehnike i računarstva

*Aktivnosti Istraživačke jedinice za kooperativne sustave ZCI u području umjetne inteligencije*

**dr. sc. Tomislav Šmuc**, Institut Ruđer Bošković

*Aktivnosti Instituta Ruđer Bošković u području umjetne inteligencije*

**Damir Sabol**, Microblink

*Primjer poduzeća s proizvodima temeljenima na umjetnoj inteligenciji*

**dr. sc. Josip Ćesić**, Gideon Brothers

*Primjer poduzeća u robotskoj industriji koje ima potrebu za umjetnom inteligencijom*

**Moderator:**

**akademik** **Ignac Lovrek**

Srdačno Vas pozdravljamo, zahvaljujemo na suradnji i očekujemo Vaš dolazak.

Ured za odnose s javnošću i medije HAZU

Gordana Poletto Ružić